«Пащтыхь Лир» фрегъэблагъэ
Нэгъуей Мухьэдин и уней театр «Фатум»-м гъатхэпэм и 22-м сыхьэт 18.00-м щIидзэу япэу адыгэбзэкIэ щагъэлъэгъуэнущ Шекспир Уильям и «Пащтыхь Лир» трагедием къытращIыкIа спектаклыр. Ар траухуащ дуней псом щыцIэрыIуэ инджылыз тхакIуэр къызэралъхурэ мы гъэм илъэс 450-рэ зэрырикъум.
Режиссёр Теувэж СулътIан.
Нэгъуей Мухьэдин и театр IуэхущIапIэр илъэс еянэ хъуауэ мэлажьэ, республикэм щыпсэухэми хьэщIэхэми я гукъыдэжымрэ дэрэжэгъуэмрэ хигъахъуэу, я гупсысэм зригъэужьу. Абы драматургием и фIыпIэ куэд щагъэлъагъуэ.
Театр гъуазджэр фIыуэ зылъагъу Нэгъуей Мухьэдин КъБКъУ-м щыщеджа зэманым Къубатий Мухьэмэд и театр студием щыджэгуу щытащ. ЩоджэнцIыкIу Алий и цIэр зезыхьэ Къэбэрдей къэрал драмэ театрым и унафэщIу лэжьащ 90 гъэхэм. Мухьэдин а зэман гугъум псапэ ищIэн хузэфIэкIырт. Псалъэм папщIэ, камернэ музыкэмкIэ «Камерата» оркестрым хэтхэм я лэжьапщIэр илъэскIэ яритащ. И театрым щылажьэхэм мазэ улахуэ зэраритым къыщинэмыщIауэ, Мухьэдин республикэм и актер нэхъыфIхэр егъэпажэ ТIыхъужь Алийрэ ДыщэкI КIунэрэ я цIэкIэ игъэува ахъшэ саугъэтымкIэ (къыхэгъэщыпхъэщ ар мазэ лэжьапщIэу блы зэрыхъур). ХьэрычэтыщIэ Iуэхум илъэс зыбжанэкIэ хэта нэужь, и хъуэпсапIэ нэхъыщхьэр къехъулIащ — уней театр 2006 гъэм къызэригъэпэщауэ цIыхухэр пщIэншэу абы ирегъэблагъэ. Нэгъуей Мухьэдин и уней театрым хуэдэ Урысей псом щыIэкъым. УрохьэлIэ уней театрыр мылъкукIэ зыгъэлажьэ хьэрычэтыщIэ закъуэтIакъуэ, ауэ театр гъуазджэм хамыщIыкIыу.
Адыгэбзэм ирилажьэхэу Хъуажь Фахъри, Джэрыджэ Арсен, Къалмыкъ Аднан сымэ зы гуп хъууэ Мухьэдин и театрым иригъэблэгъащ бзэм и IэфIагъыр, и дахагъыр, и кууагъыр цIыхухэм захригъэщIэн мурадкIэ. Ди жагъуэ зэрыхъунщи, языныкъуэхэм къащохъу адыгэбзэм вакъэ зэв уригъэувэу, уигъэлъэпэрапэу, зыуимыгъэузэщIу. Ауэ, ар зэрымыпэжыр быдэу зи фIэщ хъухэм ящыщщ Мухьэдин:
— IуэрыIуатэм щыщ хъыбархэр зыщIэ, бзэр екIуу зыгъэшэрыуэ нэхъыжьхэр щыпсалъэкIэ уедэIуэну уасэ зимыIэщ. Сабийхэм ахэр къаухъуреихьарэ я тхьэкIумэр тегъэхуауэ нарт хъыбархэмрэ пшыналъэхэмрэ щедаIуэкIэ уакIэлъыплъыну гухэхъуэщ.
Адыгэгу зыкIуэцIылъ, Нэгъуей Мухьэдин анэдэлъхубзэр гулъытэ зэрыхуэныкъуэр куэд щIат къызэрыгурыIуэрэ икIи щIэхъуэпсырт бзэр игъэлэжьэну, абы зригъэубгъуну. Иужьым тегушхуащ Шекспир Уильям адыгэбзэкIэ къигъэпсэлъэну.
— Теувэж СулътIан хуэдэу щIэныгъэ зыбгъэдэлъ, бзэр зыгъэшэрыуэ режиссёррэ Бещтокъуэ Хьэбас хуэдэ усакIуэ, драматург, зэдзэкIакIуэ Iэзэрэ уагъэлъыхъуэнщ. Хьэбас «Пащтыхь Лир» трагедиер адыгэбзэкIэ зэридзэкIыну, СулътIан абы къытращIыкIа спектаклыр игъэувыну нэгъабэ дызэгурыIуащ, — жеIэ Нэгъуей Мухьэдин. — Спектаклым цIыху 12 щыджэгун хуейт. Абы хэтыну хуейуэ къекIуэлIа 52-м дахэплъэщ, дахэдэри, нэхъыфIу къэтлъытахэр, щIэныгъэ зиIэхэр къахэтхащ. Роль нэхъыщхь хуэдгъэфэщащ Iусейн Олег. ДжэгуакIуэхэр Iэзэ защIэщ, замыгъэпсэхуу махуэм сыхьэтитху-сыхьэтихкIэ спектаклым йолэжь. Балъкъэр Юрэ урысыбзэкIэ тхыгъэм къеджэну дыгурыIуащ. Спектаклым еплъыну хуейхэр фыкъыдогъэблагъэ, фигу дыхьэнуи дыщогугъ, — жеIэ Мухьэдин.
БЖЬЫХЬЭЛI Розэ.
